Пощенска банка

„Postbank“ (с юридическо наименование „Юробанк България“ АД) е търговска банка със седалище в София, България. Тя е четвъртата по активи и трета по размер на депозитен портфейл банка в България. Пощенска банка има дългосрочен кредитен рейтинг BBB, потвърден през юни 2022 г. от Българската агенция за кредитен рейтинг (БАКР). На 09.10.2025г. Българската агенция за кредитен рейтинг (БАКР) повиши дългосрочния рейтинг на финансовата сила на Пощенска банка от BBB на ВВВ+, както и краткосрочния ѝ рейтинг – от А-3 на А-2, запазвайки перспективата стабилна. Агенцията потвърждава и дългосрочния рейтинг на банката по национална скала AА- (BG), заедно с краткосрочния ѝ рейтинг по национална скала А-1+ (BG) със стабилна перспектива. История „Пощенска банка“ е основана на 2 април 1991 г. като пощенско-спестовна система на „Български пощи“. През следващите години банката значително се разраства. Тя е една от малкото български банки, които успяват да оцелеят след банковата криза през 1996 – 1997 г. На 9 ноември 1998 г. 78,23% от капитала на „Пощенска банка“ са придобити от ALICO/CEH Balkan Holdings Ltd., дъщерно дружество на „Юробанк Ергасиас“. През следващите години контролът на „Юробанк Ергасиас“ нараства до над 90% от собствения капитал на „Пощенска банка“. С поредица от сливания и вливания „Пощенска банка“ се разраства до една от най-големите банки в България. На 21 декември 2006 г. гръцката банка придобива мажоритарен дял в „ДЗИ Банк“, която се влива в „Пощенска банка“ през третото тримесечие на 2007 г. Обединената банка носи наименованието „Юробанк И Еф Джи“, а впоследствие – „Юробанк България АД“. На 29 август 2011 г. „Юробанк Ергасиас“ и „Алфа Банк“ обявяват, че са постигнали споразумение за сливане на дъщерните им дружества в България. „Алфа Банк“ е втората по големина банка в Гърция и присъства на българския пазар от 1995 г. с клон София и над 120 офиса в цялата страна. През януари 2012 г. сливането е спряно до отписването на частни облигации, изисквано от гръцките банки като част от третия спасителен пакет на ЕС/Международния валутен фонд за разрешаване кризата с гръцкия държавен дълг. Сливането е извършено на 17 юли 2015 г., с което Пощенска банка се превръща в четвъртата по големина банка в България по отношение на кредити и депозити. През юли 2018 г. Пощенска банка придобива „Банка Пиреос България“, което я нарежда сред трите най-големи кредитори в страната. Описание Postbank е третата по големина депозитарна институция в България, както и вторият по големина ипотечен кредитор и най-големият издател на кредитни карти. Банката има пазарен дял от близо 10%, работна сила от 3000 служители и над 200 локации в цялата страна. Част е от групата на „Юробанк Ергасиас“. Общите активи на банката достигат 13,9 млрд. лв. към ноември 2021 г. През юни 2022 г. банката запазва дългосрочния си кредитен рейтинг BBB и краткосрочен рейтинг А-2 със стабилна перспектива от Българската агенция за кредитен рейтинг ( BCRA). Продукти и услуги Пощенска банка предоставя банкиране на дребно, корпоративно банкиране и инвестиционно банкиране в България. Банката предлага услуги на своите местни и международни клиенти. По отношение на продуктите за банкиране на дребно банката традиционно заема силни позиции в ипотечното кредитиране, потребителското кредитиране и картите и депозитните продукти. Структура на акционерния капитал Към 19 май 2017 г. общият разрешен брой обикновени акции на „Юробанк България“ АД е 560 323 000 с номинална стойност 1 лев на акция. „Юробанк Ергасиас“ притежава 99,99% от акциите. Банката е член на „Юробанк Груп“ – банкова организация, която оперира в шест страни, притежава общо активи в размер на 70,9 млрд. евро и близо 11 329 служители. Дъщерни дружества Към юли 2017 г. дъщерните дружества на „Пощенска банка“, които работят на българския пазар, включват лизингова компания („ЕРБ Лизинг“ ЕАД), компания за сделки с недвижими имоти, оценка и управление на имоти („И Ар Би Пропърти Сървисис София“ АД), компания за операции с недвижими имоти и инвестиционно развитие („ИМО Пропърти Инвестмънт София“ ЕАД) и дружество за експлоатация на недвижими имоти („ИМО Централен офис“ ЕАД). Корпоративна социална отговорност Сред многобройните проекти и инициативи, които финансовата институция реализира, са стратегическото партньорство със СофтУни и Finance Academy, Endeavor Bulgaria, програмата „Финанси по ноти“, подкастът „Финанси на фокус“, благотворителното щафетно бягане Postbank Business Run, вътрешната програма „Зелени заедно“, проектът „Зелени истории на открито“, инициативата „Герои в зелено“, партньорството със Софийския университет „Св. Климент Охридски“, Американския университет в България, Висшето училище по застраховане и финанси и други водещи университети, Националната търговско-банкова гимназия и много други. По случай своята 30-а годишнина Пощенска банка стартира мащабната онлайн платформа в подкрепа на социалното предприемачество „Вселена от възможности“, като осигури безвъзмездно финансиране за реализацията на три проекта в областите „Образование“, „Зелени проекти“ и „Дигитални иновации“. Бележки Външни препратки Официален сайт Архив на оригинала от 2011-11-26 в Wayback Machine.